**Fjala përshëndetëse**

**Holta Zaçaj**

**Kryetare e Gjykatës Kushtetuese të Republikës së Shqipërisë**

**I nderuar Shkëlqesia Juaj President i Republikës,**

**E nderuar Kryetare e Kuvendit të Shqipërisë,**

**Shkëlqesi Ambasadorë,**

**Të nderuar kolegë, miq dhe të ftuar,**

Ndihem e privilegjuar sot në këtë jubile të rëndësishëm të Kushtetutës sonë, jo vetëm si Kryetare e Gjykatës Kushtetuese, por edhe si qytetare e këtij vendi.

Kushtetuta përfaqëson një pjesë të rëndësishme të historisë se popullit tonë, i cili me vullnet, krenari, vetëdije e besim përcolli në të aspiratat dhe vlerat që përfaqësonin ëndrrën e tij për të ardhmen, për ndërtimin e shtetit të së drejtës dhe të demokracisë, si edhe vizionin për t`iu bashkuar familjes evropiane.

Sot, duke nderuar Kushtetutën, këtë vepër madhore të shtetformimit shqiptar, ne nderojmë me respekt e përulësi etërit e saj, personalitetet e së drejtës, të cilët me përkushtim dhe devotshmëri përcaktuan demokracinë si destinacionin e paekuivok të rrugëtimit historik të vendit tonë.

Kushtetuta e Republikës së Shqipërisë prej 25 vjetësh është streha jonë e përbashkët e cila garanton shtetin e së drejtës dhe të drejtat tona njerëzore.

Kushtetuta përfaqëson referencën themelore dhe njësinë matëse për të verifikuar mënyrën e ushtrimit të pushteteve dhe mbrojtjen e respektimin e të drejtave dhe lirive themelore. Ajo është kryefjala e diskursit tonë të përditshëm politik e shoqëror.

Është tashmë një realitet faktik dhe i prekshëm që në nevojën për të gjetur qartësinë e së drejtës të gjithë i kthehemi tekstit të Kushtetutës, qëllimit dhe frymës së saj.

Gjykata Kushtetuese, së cilës i është ngarkuar përgjegjësia e të qenit rojtarja dhe interpretuesja e normës kushtetuese, thirret të thotë fjalën e fundit sa herë nevojitet. Ky është një mision dhe rol që gjyqtarët kushtetues e mbajnë me krenari dhe përgjegjësi të lartë.

Përmes interpretimit, Gjykata arrin ta bëjë normën kushtetuese realitet, të gjallë. Ajo në interpretimin e Kushtetutës respekton vlerat tona kombëtare si pjesë e vlerave universale, duke marrë në konsideratë qëllimin e hartuesve të saj, si edhe duke iu përshtatur dinamikave të reja shoqërore.

Gjatë tri dekadave të funksionimit të saj, Gjykata Kushtetuese ka ndikuar në zhvillimin e demokracisë dhe drejtësisë kushtetuese, e përgjegjshme për ndikimin e vendimmarrjes së saj në jetën shoqërore, ekonomike e politike të vendit.

Në këtë kuadër, vendimet e Gjykatës përbëjnë në vetvete ngjarje të një rëndësie të veçantë. Ato lypin reflektim të ndjeshmërive dhe pritshmërive të qytetarëve dhe udhëhiqen e orientohen nga e vetmja busull, Kushtetuta.

Për shkak të realitetit tonë politik e kulturës institucionale, shqetësimet për cilësinë e demokracisë, shtetin e së drejtës dhe të drejtat e njeriut diktojnë shpesh nevojën për të kthyer sytë nga Kushtetuta dhe Gjykata Kushtetuese.

Gjykata është e ndërgjegjshme jo vetëm për përgjegjësinë e saj në përmbushjen e këtij misioni të shenjtë, por edhe për koston që sjell jo rrallë kjo përgjegjësi.

Zgjidhja e mosmarrëveshjeve mbi bazën e rregullave dhe kompetencave të përcaktuara në Kushtetutë, mbart me vete edhe mundësinë e palëve të pakënaqura.

Pavarësisht kësaj, të gjithë aktorët duhet të pranojnë verdiktin e saj. **Zbatimi i vendimeve të Gjykatës Kushtetuese është në fakt sjellja e duhur, e nevojshme dhe e vetme për të zbatuar Kushtetutën**.

**Kritikat ndaj Gjykatës dhe gjyqtarëve të saj janë një indikator i lirisë së shprehjes, për të cilën ne të gjithë kemi luftuar, por deri në atë masë që nuk kthehen në sulm ose mjet presioni ndaj tyre.**

**Mos të harrojmë, pushteti gjyqësor mund të luajë rolin e tij kushtetues vetëm nëse është i pavarur.**

**Politizimi i gjyqësorit dhe gjyqësorizimi i politikës kanë qenë dhe janë fenomene, të cilat përbëjnë sfida të vazhdueshme të demokracive në zhvillim, por edhe të atyre të konsoliduara.**

Reforma kushtetuese e vitit 2016, e njohur si reforma në drejtësi, synoi shkëputjen e politikës dhe të ndikimit të saj në përzgjedhjen e gjyqtarëve të lartë, duke bërë kështu një përpjekje domethënëse për depolitizimin e gjyqësorit.

Nga ana tjetër, gjyqësorizimi i politikës për shkak të referencës kushtetuese në veprimtarinë dhe proceset e politikëbërjes është një trend në rritje. **Aksionet politike të rëndësishme e kanë devijuar diskursin politik nga organi i zgjedhur nga populli në një debat gjyqësor kushtetues.**

Gjykata Kushtetuese është përfshirë tashmë në përcaktimin e çështjeve me rëndësi të madhe politike dhe shoqërore, siç janë reformat zgjedhore, territoriale, konfliktet e pushteteve dhe të kompetencave, si dhe kushtetutshmëria e nismave ligjore të ndryshme.

**Gjyq**ë**sorizimi i politik**ë**s tregon në fakt, nga njëra anë, nevojën dhe rolin e pazëvendësueshëm të Gjykatës në interpretimin përfundimtar të Kushtetutës, por, nga ana tjetër, tregon edhe rrezikun e transformimit të Gjykatës në pjesë të procesit politikëbërës**.

Gjykata Kushtetuese është e përgjegjshme dhe e vetëdijshme që megjithëse nuk bën politikë, ajo ndikon në jetën politike të vendit. Në vendimet e saj Gjykata është munduar t’i shmanget aktivizmit gjyqësor në respekt të parimit të ndarjes dhe balancimit të pushteteve, duke kontribuar përmes interpretimit pajtues në ruajtjen dhe shpëtimin e normave ligjore brenda rendit juridik, kur kjo është e mundur.

Po kështu, **Gjykata ka treguar kurajë dhe profesionalizëm në ushtrim të funksionit të saj, duke shfuqizuar norma sa herë që ato nuk janë në përputhje me Kushtetutën, e ndërgjegjshme se ajo ka vetëm gomën, kurse lapsi i takon Parlamentit.**

Të nderuar miq e të ftuar,

Duke kujtuar edhe një herë vlerat themelore të Kushtetutës si mësim nga e shkuara për të tashmen dhe të ardhmen, mendoj se ndajmë së bashku mirënjohjen dhe admirimin për Kushtetutën, ligjin tonë të shenjtë, me shpresë e besim se ajo do të jetë udhërrëfyesja në projektin tonë të së ardhmes evropiane.

Falemnderit!